परंतु कुछ आशा अब भी बाकी है। और इसलिए हमारी पत्रिका के नियमित लेखक प्रेमकुमार मणि ने प्रधानमंत्री को एक लंबा, खुला पत्र लिखा है। कई ऐतिहासिक, सांस्कृतिक व राजनीतिक तर्क प्रस्तुत करते हुए, मणि ने मोदी से यह अपील की है कि वे अपनी आंखें खोलें और असलियत से मुख़ातिब हों। पत्र के अंत में प्रधानमंत्री से भावुकतापूर्ण व व्यक्तिगत अनुरोध करते हुए वे लिखते हैं : ”आप ही के शब्दों में, आप नीच जात हो, पिछड़ी जमात के आदमी हो, मार्क्सवादी शब्दावली के सर्वहारा हो…कुछ समय पहले, आंबेडकर की मूरत पर जब आप माला चढ़ा रहे थेे तब मेरे मन में ख्याल आया था कि काश उनके विचारों की माला आप अपने गले में डाल लेते। एक मौन क्रांति हो जाती…तुम मनुवादियों के घेरे से विद्रोह करो, उन्हें ध्वस्त करो। उनका देश झूठा है, राष्ट्र झूठा है, धर्म झूठा है। आप झूठ के लाक्षागृह से निकल जाओ मोदी जी। आपका तो कम, राष्ट्र का ज्यादा भला होगा।”